Դորիս Լոյթհարդ

Դորիս Լոյթհարդ (, ), շվեյցարացի քաղաքական գործիչ և իրավաբան։ 2 անգամ (2010 և 2017 թվականներին) ընտրվել է Շվեյցարիայի նախագահ, ներկայացնում է Քրիստոնյա-դեմոկրատական կուսակցությունը, 2004-2006 թվականներին եղել է այդ կուսակցության նախագահ։

Կենսագրություն 
Դորիս Լոյթհարդը ծնվել է 1963 թվականի ապրիլի 10-ին Մերենշվանդում։ Ավարտել է Ցյուրիխի համալսարանի իրավաբանական ֆակուլտետը։ 1991-2006 թվականներին աշխատել է որպես իրավաբան։ 1997-2000 թվականներին եղել է Արգաուի կանտոնային խորհրդի պատգամավոր, իսկ 1999-2006 թվականներին՝ Շվեյցարիայի ազգային խորհրդի պատգամավոր։

2006 թվականին՝ Ժոզեֆ Դեյսի պաշտոնաթողությունից հետո, վերջինիս փոխարեն Դորիս Լոյթհարդն ընտրվել է Դաշնային խորհրդի անդամ՝ դառնալով դաշնային դեպարտամենտի ղեկավար տնտեսական հարցերի գծով, ինչով խախտվել է այն ավանդույթը, ըստ որի՝ Դաշնային խորհրդի անդամը փոխարինվել է նույն լեզվական խմբի ներկայացուցչով։ Նա դարձել է Դաշնային խորհրդի 109-րդ անդամը և 5-րդ կինն այդ պաշտոնում։

2008 թվականին ընտրվել է Շվեյցարիայի՝ 2009 թվականի փոխվարչապետ՝ 198 ձայնից հավաքելով 173-ը։ 2009 թվականի դեկտեմբերի 2-ին ընտրվել է Շվեյցարիայի՝ 2010 թվականի նախագահ՝ ստանալով 183 ընտրողներից 158-ի աջակցությունը։

2015 թվականի դեկտեմբերին Դորիս Լոյթհարդն ընտրվել է Շվեյցարիայի՝ 2016 թվականի փոխնախագահ, իսկ 2016 թվականի դեկտեմբերի 7-ին կրկին ընտրվել է Շվեյցարիայի նախագահ՝ ստանալով 188 ձայն։ Նախագահի պարտականություններն ստանձնել է 2017 թվականի հունվարի 1-ին։

Ծանոթագրություններ

Արտաքին հղումներ 
 Կենսագրությունը և Դորիս Լոյթհարդի մասնակցությամբ ընտրությունների արդյունքները Դաշնային խորհրդի կայքում 
 Կենսագրությունը Շվեյցարիայի խորհրդարանի կայքում

Շվեյցարիայի նախագահներ
Շվեյցարիայի կին քաղաքական գործիչներ
Շվեյցարիայի նախարարներ
Պետության կին ղեկավարներ
21-րդ դարի կին քաղաքական գործիչներ
20-րդ դարի կին քաղաքական գործիչներ
Ցյուրիխի համալսարանի շրջանավարտներ